**FAKULTÁCIÓVÁLASZTÁS A 10. ÉVFOLYAMON**

**Tízedik évfolyam végén az egyik legfontosabb kérdés a középiskolában, hogy melyik tantárgyakat érdemes magasabb szinten tanulni az emelt szintű érettségi és a sikeres felvételi érdekében. A fakultáció választása kijelöli az irányt.**



Amikor a fakultáció választásáról döntünk, egyben kijelöljük azt az irányt is, ami az érettségi birtokában a továbbtanuláshoz nyitva marad. Nem mindegy tehát, milyen szempontok alapján hozunk döntést és választunk emelt óraszámot egyes tantárgyakból. Az érettségi eredménye egyben a felvételi esélyeket is meghatározza, ezért nem mindegy, hogy mit választunk, és hogyan teljesítjük a követelményeket.

A jó választáshoz ismerni kell, mit várnak el a felsőoktatási intézmények, és eszerint kell válogatni a tantárgyak között.

Első lépésként érdemes egy kicsit álmodozni a jövőről. Elsőként arról, milyen tevékenységeket végezne szívesen azért, hogy úgy nézhessen vissza egy-egy munkanapjára a jövőben, hogy elégedettséggel töltse el a teljesítménye. Ha az álmokat és a realitást egymással összevetjük, már jó kiindulási ponttal rendelkezhetünk további teendőink átgondolásában.

Az álmodozás mellett hasznos lehet, ha számba vesszük azt is, ki miben jó. Itt nem csak arról van szó, hogy milyen iskolai tárgyakat tud jelesre teljesíteni. Inkább arról kell gondolkodni, hogy milyen cselekedetért kapott elismerést másoktól, vagy éppenséggel mikor veregette meg a saját vállát, hogy jól teljesített egy-egy kihívást, feladatot.

Például, ha akkor érezte magát legjobban, amikor sikerült összehozni egy igazán jól sikerült születésnapi összejövetelt, ahova megszervezte az emberek mellett az ételt, italt, élőzenét és programot is, ráadásul élvezte, hogy pezseg körülötte az élet és minden percben valamilyen kérdéssel keresik a többiek, akkor már számos támpontunk lehet, milyen foglalkozások körül érdemes nézelődni. Minden olyan munka érdekes lehet, ahol emberekkel kell kapcsolatba lépni, szervezésről vagy tervezésről, irányításról van szó. Ha az összejövetellel kapcsolatban azt élvezte legjobban, hogy a költségvetést sikerült kordában tartani, akkor ráadásul olyan irányok is szóba jöhetnek, ahol az aprólékosság, lelkiismeretesség hangsúlyos lehet.

Számtalan példát felsorolhatunk így iskolán belüli vagy iskolán kívüli sikeres akciókból, és ezeket egyenként elemezhetjük is. Felsorolhatóak azok a készségek, amelyeknek már birtokában vagyunk. Ha a szakma vagy szakmacsoport fix, akkor már csak az odáig vezető képzési útvonalat kell megterveznünk.

Néha azt kell erőltetni, amire nem is gondoltunk. Az idegen nyelvet használhatjuk eszközként is. Ha azt szeretnénk, hogy mindennapi munkánk során németül tartsunk kapcsolatot a feladatok megoldása érdekében, németül beszélgessünk, vagy intézzünk ügyeket, akkor célszerű olyan képzésekben gondolkodni, ahol a kiválasztott tevékenység áll a középpontban. Mondjuk egy gazdasági alapszak, társadalomtudományi vagy igazgatási alapszak keretében szerezhető végzettség birtokában gyakorolható foglalkozás. Külkereskedőként például hasznos lesz az alapos nyelvtudás, a kultúra ismerete. Ráadásul sokat utazhatunk, új emberekkel ismerkedhetünk meg. De ehhez a nyelv mellett gazdasági ismeretekre és matematikai készségekre is szükség lesz.

Az is lehet, hogy a képzés során néhány olyan tantárgy is hangsúlyosabb lesz, amire álmunkban sem gondoltunk volna. Ilyen mondjuk az embereken segíteni vágyó pszichológushallgatók esetében a matematikai statisztika. A valószínűség-számítás, regressziós egyenesek és korrelációs együtthatók számolgatása vagy a változókkal végzett különböző műveletek általában nem az első gondolataink, ha pszichológusi pályáról ábrándozunk. A képzésben azonban fontos szerephez jutnak, és ez a háttértudás a mindennapokban is szükséges lesz. Igaz, akkor már megfelelő programok segítségével számolhatunk, és így azok is kapnak esélyt, akik egy másodfokú egyenletben elvéreznének. Érdemes tehát körültekintően választani a középiskolai alapozás során.

**2016. március 31-ig** kell minden 10. évfolyamos tanulónak fakultációt választania.

A helyes döntés érdekében keressenek minden kérdéssel, bizonytalansággal kapcsolatban akár emailben, telefonon, vagy személyesen előre egyeztetett időpontban.

Bánhegyi Andrea

pályaorientációs tanácsadó

banhegyi.andrea@wardmaria .hu

+36301849034